title: Rozhodnutie Európskeho parlamentu a Rady č. 1194/2011/EÚ zo 16. novembra 2011 , ktorým sa ustanovuje akcia Európskej únie na podporu značky Európske dedičstvo

text:
               22.11.2011

               SK

               Úradný vestník Európskej únie

               L 303/1

         ROZHODNUTIE EURÓPSKEHO PARLAMENTU A RADY č. 1194/2011/EÚ
   zo 16. novembra 2011,
   ktorým sa ustanovuje akcia Európskej únie na podporu značky Európske dedičstvo
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 167 ods. 5 prvú zarážku,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Výboru regiónov (1),
   konajúc v súlade s riadnym legislatívnym postupom (2),
   keďže:

               (1)

               Cieľom Zmluvy o fungovaní Európskej únie (ďalej len „ZFEÚ“) je čoraz užšie spojenectvo medzi národmi Európy a zároveň sa v nej Únii okrem iného ukladá úloha prispievať k rozkvetu kultúr členských štátov, pričom má rešpektovať ich národnú a regionálnu rozmanitosť a zároveň zdôrazňovať spoločné kultúrne dedičstvo. Únia v tejto súvislosti v prípade potreby podporuje a dopĺňa činnosť členských štátov zameranú na lepšie spoznanie a šírenie kultúry a histórie európskych národov.

               (2)

               Lepšie pochopenie a ocenenie, najmä medzi mladými ľuďmi, spoločného, ale pritom rozmanitého dedičstva by pomohlo upevniť pocit príslušnosti k Únii a zintenzívniť medzikultúrny dialóg. Preto je dôležité podporovať lepší prístup ku kultúrnemu dedičstvu a rozširovať jeho európsky rozmer.

               (3)

               V ZFEÚ sa ustanovuje aj občianstvo Únie, ktoré dopĺňa štátne občianstvo príslušného členského štátu a ktoré je dôležitým prvkom pri zabezpečovaní a upevňovaní procesu európskej integrácie. Ak majú občania európsku integráciu plne podporovať, mal by sa klásť väčší dôraz na ich spoločné hodnoty, históriu a kultúru ako kľúčové prvky ich príslušnosti k spoločnosti založenej na zásadách slobody, demokracie a dodržiavania ľudských práv, kultúrnej a jazykovej rozmanitosti, tolerancie a solidarity.

               (4)

               Medzivládna iniciatíva pre značku Európske dedičstvo (ďalej len „medzivládna iniciatíva“) sa začala 28. apríla 2006 v Granade (Španielsko).

               (5)

               Rada prijala 20. novembra 2008 závery (3), ktorých cieľom bolo premeniť medzivládnu iniciatívu na akciu Únie (ďalej len „akcia“) tým, že vyzvala Komisiu, aby jej predložila návrh na to, aby Únia vytvorila značku Európske dedičstvo (ďalej len „značka“) a upresnila praktické postupy na realizáciu tohto projektu.

               (6)

               V rámci verejných konzultácií a posúdenia vplyvu, ktoré uskutočnila Komisia, sa potvrdilo, že medzivládna iniciatíva bola užitočná, ale ukázalo sa, že je potrebné ju ďalej rozvinúť tak, aby dosiahla svoj plný potenciál a že účasť Únie by pre značku znamenala jednoznačnú pridanú hodnotu a pomohla by jej urobiť kvalitatívny krok vpred.

               (7)

               V súvislosti so značkou by sa mali využiť skúsenosti nadobudnuté pri realizácii medzivládnej iniciatívy.

               (8)

               Značka by mala predstavovať pridanú hodnotu vo vzťahu k iným iniciatívam, ako sú napríklad Zoznam svetového dedičstva Unesco, Reprezentatívny zoznam nehmotného kultúrneho dedičstva ľudstva Unesco či „Európske kultúrne trasy“ Rady Európy, a dopĺňať ich. Jej pridaná hodnota by mala byť založená na príspevku vybraných lokalít k európskej histórii a kultúre, vrátane budovania Únie na jasnom vzdelávacom rozmere oslovujúcom občanov, najmä mladých ľudí, a na nadväzovaní a budovaní kontaktov medzi lokalitami v záujme výmeny skúseností a najlepších postupov. Hlavným cieľom akcie by mala byť skôr propagácia lokalít, prístup k nim, ako aj kvalita ponúkaných informácií a činností, než ochrana lokalít, ktorú by mali zabezpečovať existujúce režimy ochrany.

               (9)

               Popri posilnení pocitu príslušnosti k Európskej únii u európskych občanov a podnietení medzikultúrneho dialógu by značka mohla prispieť k zvýšeniu hodnoty kultúrneho dedičstva a zvýšeniu jeho spoločenského významu, k nárastu významu úlohy dedičstva v hospodárskom a udržateľnom rozvoji regiónov, najmä prostredníctvom kultúrneho cestovného ruchu, k podpore synergií medzi kultúrnym dedičstvom a súčasnou tvorbou a tvorivosťou, a všeobecnejšie k presadzovaniu demokratických hodnôt a ľudských práv, ktoré sú základom európskej integrácie.

               (10)

               Tieto ciele sú plne v súlade s cieľmi stanovenými v oznámení Komisie nazvanom Európsky program pre kultúru v globalizovanom svete, ktoré zahŕňajú podporu kultúrnej rozmanitosti a medzikultúrneho dialógu, ako aj podporu kultúry ako katalyzátora tvorivosti.

               (11)

               Je dôležité, aby sa značka prideľovala na základe spoločných, jasných a transparentných kritérií a postupov vrátane prvých dvoch výberových rokov, keď by sa mali uplatňovať prechodné ustanovenia.

               (12)

               Konanie pre výber lokalít podľa akcie by malo mať dve fázy. Najskôr by sa mal uskutočniť predbežný výber lokalít na vnútroštátnej úrovni. Členské štáty by v prípade potreby mohli zapojiť miestne a regionálne orgány. Potom by sa mal výber uskutočniť na úrovni Únie. Každá lokalita, ktorej sa značka pridelila, by sa mala monitorovať, aby sa zabezpečilo nepretržité spĺňanie kritérií stanovených pre značku.

               (13)

               Pri prvom hodnotení akcie by sa malo preskúmať rozšírenie jej zemepisného rozsahu.

               (14)

               V prípade jasného tematického prepojenia medzi viacerými lokalitami, ktoré sa nachádzajú v jednom členskom štáte, by akcia mala umožniť podávať spoločné žiadosti. Takéto spoločné žiadosti by mali zahŕňať primeraný počet zúčastnených lokalít a v porovnaní s individuálnymi žiadosťami pre rovnaké lokality by mali predstavovať európsku pridanú hodnotu.

               (15)

               Podobne by akcia mala z dôvodu ich nadnárodnej dimenzie umožniť spoločné žiadosti z lokalít, ktoré sa nachádzajú v rôznych členských štátoch so zameraním na jednu špecifickú tému, ako aj a z lokality, ktorá sa nachádza na území aspoň dvoch členských štátov.

               (16)

               S cieľom zabezpečiť jednotné podmienky na vykonanie tejto smernice, a najmä ustanovení týkajúcich sa určenia lokalít, ktorým sa má prideliť značka, odňatie značky a formalizácia zrieknutia sa značky, by sa mali vykonávacie právomoci preniesť na Komisiu.

               (17)

               Administratívne opatrenia týkajúce sa značky by mali byť jednoduché a pružné v súlade so zásadou subsidiarity.

               (18)

               Keďže ciele tohto rozhodnutia nie je možné uspokojivo dosiahnuť na úrovni jednotlivých členských štátov, a to najmä z dôvodu potreby nových spoločných, jasných a transparentných kritérií a postupov na prideľovanie značky, ako aj z dôvodu potreby lepšej koordinácie medzi členskými štátmi, ktoré možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie týchto cieľov,

         PRIJALI TOTO ROZHODNUTIE:
   Článok 1
   Ustanovenie
   Týmto sa ustanovuje akcia Európskej únie (ďalej len „akcia“) s názvom „značka Európske dedičstvo“ (ďalej len „značka“).
   Článok 2
   Vymedzenie pojmov
   Na účely tohto rozhodnutia sa uplatňujú tieto vymedzenia pojmov:

               1.

               „lokality“ znamenajú pamiatky, prírodné lokality, lokality pod vodou, archeologické, priemyselné alebo mestské lokality, oblasti kultúrnej krajiny, pamätné miesta, kultúrny tovar a predmety a prvky kultúrnej hodnoty, nehmotné dedičstvo spojené s určitým miestom vrátane súčasného dedičstva;

               2.

               „nadnárodná lokalita“ znamená:

                           a)

                           niekoľko lokalít, ktoré sa nachádzajú v rôznych členských štátoch a ktoré sa zameriavajú na jednu konkrétnu tému, takže môžu predložiť spoločnú žiadosť; alebo

                           b)

                           jednu lokalitu, ktorá sa nachádza na území aspoň dvoch členských štátov;

               3.

               „národná tematická lokalita“ znamená niekoľko lokalít, ktoré sa nachádzajú v tom istom členskom štáte, ktoré sú zamerané na jednu konkrétnu tému, takže môžu predložiť spoločnú žiadosť.

         Článok 3
   Ciele
   1.   Akcia má prispievať k týmto všeobecným cieľom:

               a)

               posilňovanie pocitu príslušnosti k Únii u európskych občanov, najmä mladých ľudí, na základe spoločných hodnôt a prvkov európskej histórie a kultúrneho dedičstva, ako aj ocenenie národnej a regionálnej rozmanitosti;

               b)

               posilňovanie medzikultúrneho dialógu.

         2.   Na tento účel sa akcia zameriava na dosiahnutie týchto čiastkových cieľov:

               a)

               zdôraznenie symbolickej hodnoty lokalít, ktoré zohrávali kľúčovú úlohu v histórii a kultúre Európy a/alebo pri budovaní Únie, a zvýšenie ich spoločenského významu;

               b)

               prehĺbenie vedomostí o histórii Európy a budovaní Únie u európskych občanov, ako aj uvedomenia si ich spoločného, hoci rozmanitého kultúrneho dedičstva, najmä pokiaľ ide o demokratické hodnoty a ľudské práva, ktoré sú základom procesu európskej integrácie.

         3.   Zámerom samotných lokalít je splniť tieto konkrétne ciele:

               a)

               podčiarknuť svoj európsky význam;

               b)

               zvýšiť povedomie európskych občanov, predovšetkým mladých ľudí, o ich spoločnom kultúrnom dedičstve;

               c)

               uľahčiť výmenu skúseností a najlepších postupov v rámci Únie;

               d)

               zvýšiť a/alebo zlepšiť prístup pre všetkých, najmä pre mladých ľudí;

               e)

               zintenzívniť medzikultúrny dialóg, najmä medzi mladými ľuďmi, prostredníctvom vzdelávania v oblasti umenia, kultúry a histórie;

               f)

               podporovať synergiu medzi kultúrnym dedičstvom na jednej strane a súčasnou tvorbou a tvorivosťou na druhej strane;

               g)

               prispieť k príťažlivosti a k hospodárskemu a udržateľnému rozvoju regiónov, najmä prostredníctvom kultúrneho cestovného ruchu.

         Článok 4
   Účasť na akcii
   Akcia je otvorená pre členské štáty a účasť na nej je dobrovoľná.
   Článok 5
   Pridaná hodnota akcie a jej komplementárnosť s inými iniciatívami
   Komisia a členské štáty zabezpečia pridanú hodnotu a komplementárnosť akcie vo vzťahu k iným iniciatívam v oblasti kultúrneho dedičstva, ako je Zoznam svetového dedičstva Unesco, Reprezentatívny zoznam nehmotného kultúrneho dedičstva ľudstva Unesco a „Európske kultúrne trasy“ Rady Európy.
   Článok 6
   Oprávnenosť
   Značku možno prideliť lokalitám v zmysle článku 2.
   Článok 7
   Kritériá
   1.   Značka sa prideľuje na základe týchto kritérií (ďalej len „kritériá“):

               a)

               Lokality, ktoré sa uchádzajú o značku, musia mať symbolickú európsku hodnotu a zohrávať významnú úlohu v histórii a kultúre Európy a/alebo pri budovaní Únie. Preto musia preukázať jeden alebo viacero z týchto aspektov:

                           i)

                           svoju cezhraničnú alebo celoeurópsku povahu: akým spôsobom ich minulý a súčasný vplyv a atraktívnosť presahuje hranice členského štátu;

                           ii)

                           svoje miesto a úlohu v európskej histórii a európskej integrácii a svoju súvislosť s kľúčovými európskymi udalosťami, osobnosťami alebo hnutiami;

                           iii)

                           svoje miesto a úlohu pri rozvoji a presadzovaní spoločných hodnôt, ktoré sú základom európskej integrácie.

               b)

               Lokality, ktoré sa uchádzajú o značku, musia predložiť projekt, ktorého realizácia sa začne najneskôr do konca roka, v ktorom ich Komisia určila za lokality, ktorým by sa mala značka prideliť, pričom tento projekt obsahuje všetky tieto prvky:

                           i)

                           zvyšovanie povedomia o európskom význame lokality, najmä prostredníctvom vhodných informačných činností, označenia a odbornej prípravy personálu;

                           ii)

                           organizovanie vzdelávacích činností, najmä pre mladých ľudí na prehĺbenie vedomostí o spoločnej histórii Európy a uvedomení si jej spoločného, hoci rozmanitého dedičstva, ako aj na posilnenie pocitu príslušnosti k spoločnému priestoru;

                           iii)

                           podporovanie viacjazyčnosti a uľahčovanie prístupu k lokalite využívaním viacerých jazykov Únie;

                           iv)

                           účasť na činnostiach sietí lokalít, ktorým sa značka pridelila, s cieľom vymieňať si skúsenosti a iniciovať spoločné projekty;

                           v)

                           zlepšovanie profilu a príťažlivosti lokality v európskom meradle, okrem iného využívaním možností, ktoré so sebou prinášajú nové technológie a digitálne i interaktívne prostriedky, ako aj úsilím o synergie s inými európskymi iniciatívami.

                     Ak to umožňuje špecifická povaha lokality, je vítané organizovanie umeleckých a kultúrnych aktivít, ktoré podporujú mobilitu európskych pracovníkov v oblasti kultúry, umelcov a zbierok, stimulujú medzikultúrny dialóg a podnecujú prepojenie medzi dedičstvom a súčasnou tvorbou a tvorivosťou.

               c)

               Lokality, ktoré sa uchádzajú o značku, musia predložiť pracovný plán, ktorý obsahuje všetky tieto prvky:

                           i)

                           zabezpečenie riadnej správy lokality vrátane vymedzenia cieľov a ukazovateľov;

                           ii)

                           zabezpečenie ochrany lokality a jej zachovania pre budúce generácie v súlade s príslušnými režimami ochrany;

                           iii)

                           zabezpečenie kvality uvítacích zariadení a služieb pre návštevníkov, ako sú napríklad historické prezentácie, informácie pre návštevníkov či označenia;

                           iv)

                           zabezpečenie prístupu pre čo najširšiu verejnosť, okrem iného úpravou lokality alebo odbornou prípravou personálu;

                           v)

                           venovanie osobitnej pozornosti mladým ľuďom, najmä tak, že sa im umožní zvýhodnený prístup na lokalitu;

                           vi)

                           propagácia lokality ako udržateľnej turistickej destinácie;

                           vii)

                           vypracovanie ucelenej a komplexnej komunikačnej stratégie zdôrazňujúcej európsky význam lokality;

                           viii)

                           zabezpečenie, aby bola správa lokality čo najšetrnejšia k životnému prostrediu.

         2.   Pokiaľ ide o kritériá uvedené v odseku 1 písm. b) a c), každá lokalita sa posudzuje proporcionálne, pričom sa zohľadňujú jej charakteristiky.
   Článok 8
   Európska skupina
   1.   Zriadi sa európska skupina nezávislých odborníkov (ďalej len „európska skupina“) na vykonávanie výberu a monitorovania na európskej úrovni. Má zabezpečovať, aby lokality v členských štátoch riadne uplatňovali stanovené kritériá.
   2.   Európska skupina pozostáva z 13 členov, z ktorých štyroch vymenuje Európsky parlament, štyroch Rada, štyroch Komisia a jedného Výbor regiónov, a to v súlade s ich príslušnými postupmi. Európska skupina si určí predsedu.
   3.   Členmi európskej skupiny sú nezávislí odborníci so značnými skúsenosťami a odbornými znalosťami v relevantných oblastiach pre ciele akcie. Každá inštitúcia a orgán sa usiluje zabezpečiť, aby sa spôsobilosti odborníkov, ktorých vymenuje, čo najviac dopĺňali a odborníci pochádzali z vyváženého geografického spektra.
   4.   Členovia európskej skupiny sa vymenúvajú na tri roky.
   V roku 2012 však Európsky parlament vymenuje štyroch odborníkov na dva roky, Rada štyroch na tri roky, Komisia štyroch na jeden rok a Výbor regiónov jedného na tri roky.
   5.   Členovia európskej skupiny oznámia akýkoľvek súčasný alebo potenciálny konflikt záujmov v súvislosti s konkrétnou lokalitou. V prípade takéhoto oznámenia alebo ak takýto konflikt záujmov vyjde najavo, príslušný člen sa na hodnotení danej lokality alebo akejkoľvek inej lokality v dotknutom členskom štáte nezúčastní.
   6.   Komisia zverejňuje všetky správy, odporúčania a oznámenia európskej skupiny.
   Článok 9
   Formulár žiadosti
   Komisia v záujme toho, aby postupy zostali čo najefektívnejšie a najjednoduchšie, vypracuje na základe kritérií jednotný formulár žiadosti (ďalej len „formulár žiadosti“), ktorý používajú všetky lokality, ktoré sa uchádzajú o značku.
   Článok 10
   Predbežný výber na vnútroštátnej úrovni
   1.   Za predbežný výber lokalít na pridelenie značky zodpovedajú členské štáty.
   2.   Každý členský štát môže predbežne vybrať každé dva roky najviac dve lokality.
   3.   Predbežný výber sa uskutočňuje na základe kritérií a formulára žiadosti.
   4.   Každý zúčastnený členský štát si v súlade so zásadou subsidiarity stanoví pre predbežný výber vlastné postupy a vlastný harmonogram, pričom sa usiluje, aby administratívne opatrenia boli čo najjednoduchšie a najpružnejšie. Formuláre žiadosti predbežne vybraných lokalít zašle Komisii do 1. marca roka, v ktorom sa výberové konanie koná v súlade s harmonogramom uvedeným v prílohe.
   5.   Komisia bezodkladne po ukončení fázy predbežného výberu uverejní úplný zoznam predbežne vybraných lokalít a informuje o tom Európsky parlament, Radu a Výbor regiónov, aby tak Európsky parlament, Rada, Výbor regiónov, členské štáty alebo akákoľvek iná osoba alebo subjekt mohli Komisii zaslať akúkoľvek pripomienku, ktorá by mohla mať vplyv na výber týchto lokalít.
   Článok 11
   Výber na úrovni Únie
   1.   Za výber lokalít na pridelenie značky zodpovedá Komisia a vykonáva ho európska skupina.
   2.   Európska skupina vyhodnotí žiadosti predbežne vybraných lokalít a vyberie najviac jednu lokalitu za členský štát. V prípade potreby si môže vyžiadať ďalšie informácie a zorganizovať návštevy lokalít.
   3.   Výber sa uskutočňuje na základe kritérií a formulára žiadosti. Európska skupina náležite vezme do úvahy aj pripomienky uvedené v článku 10 ods. 5
   4.   Európska skupina vydá správu o predbežne vybraných lokalitách a zašle ju Komisii najneskôr do konca roka, v ktorom sa koná výberové konanie. Táto správa obsahuje odporúčanie na pridelenie značky a odôvodnenie jej záverov v prípade lokalít, ktoré sa vybrali a aj tých, ktoré sa nevybrali. Komisia túto správu bezodkladne zašle na vedomie Európskemu parlamentu, Rade a Výboru regiónov.
   5.   Lokality, ktoré sa uchádzajú o značku, no neboli vybrané, môžu v nasledujúcich rokoch podať novú žiadosť o predbežný výber na vnútroštátnej úrovni.
   Článok 12
   Nadnárodné lokality
   1.   Na to, aby bolo možné nadnárodnej lokalite prideliť značku, je potrebné, aby spĺňala všetky tieto podmienky:

               a)

               každá zúčastnená lokalita v plnej miere spĺňa kritériá;

               b)

               jedna zo zúčastnených lokalít sa určí za koordinátora, ktorý bude pre Komisiu jediným kontaktným bodom;

               c)

               žiadosť sa podáva pod spoločným názvom;

               d)

               v prípade potreby sa preukáže jasná tematická prepojenosť.

         2.   Na žiadosti týkajúce sa nadnárodných lokalít sa vzťahuje rovnaký postup ako na žiadosti týkajúce sa ostatných lokalít. Každá zúčastnená lokalita po konzultácii medzi zúčastnenými lokalitami a s príslušnými vnútroštátnymi orgánmi vyplní formulár žiadosti a zašle ho koordinátorovi. Predbežný výber nadnárodných lokalít uskutoční členský štát koordinátora v rámci obmedzenia počtu lokalít ustanoveného v článku 10 ods. 2 a po dohode so všetkými dotknutými členskými štátmi ich navrhne v ich mene.
   3.   V prípade výberu nadnárodnej lokality sa značka prideľuje nadnárodnej lokalite ako celku a pod spoločným názvom.
   4.   Pri výbere sa dáva prednosť nadnárodnej lokalite, ktorá spĺňa všetky kritériá.
   Článok 13
   Národné tematické lokality
   1.   Na to, aby bolo možné národnej tematickej lokalite prideliť značku, je potrebné, aby spĺňala všetky tieto podmienky:

               a)

               preukázala sa európska pridaná hodnota spoločnej žiadosti v porovnaní s individuálnymi žiadosťami;

               b)

               preukázala sa jasná tematická prepojenosť;

               c)

               každá zúčastnená lokalita v plnej miere spĺňa kritériá;

               d)

               jedna zo zúčastnených lokalít sa určí za koordinátora, ktorý bude pre Komisiu jediným kontaktným bodom;

               e)

               žiadosť sa podáva pod spoločným názvom.

         2.   Na žiadosti týkajúce sa národných tematických lokalít sa vzťahuje rovnaký postup ako na žiadosti týkajúce sa ostatných lokalít. Každá zúčastnená lokalita vyplní formulár žiadosti a zašle ho koordinátorovi. Predbežný výber národnej tematickej lokality uskutoční dotknutý členský štát v rámci obmedzenia počtu lokalít ustanoveného v článku 10 ods. 2
   3.   V prípade výberu národnej tematickej lokality sa značka prideľuje národnej tematickej lokalite ako celku a pod spoločným názvom.
   Článok 14
   Určenie
   1.   Komisia s náležitým zreteľom na odporúčanie európskej skupiny určí lokality, ktorým sa má značka prideliť. Informuje o tom Európsky parlament, Radu a Výbor regiónov.
   2.   Značka sa pridelí lokalitám natrvalo za podmienok ustanovených v článku 15 a pod podmienkou pokračovania akcie a bez toho, aby bol dotknutý článok 16.
   Článok 15
   Monitorovanie
   1.   Každá lokalita, ktorej sa značka pridelí, sa pravidelne monitoruje s cieľom zabezpečiť, aby naďalej spĺňala kritériá a dodržiavala projekt a pracovný plán predložený v žiadosti.
   2.   Za monitorovanie všetkých lokalít nachádzajúcich sa na území členského štátu zodpovedá daný členský štát. Za monitorovanie nadnárodnej lokality je zodpovedný členský štát koordinátora.
   3.   Členské štáty zhromažďujú všetky potrebné informácie a každé štyri roky vypracujú správu v súlade s harmonogramom uvedeným v prílohe. Správu členské štáty zašlú Komisii do 1. marca roku monitorovania. Komisia predloží správu európskej skupine na preskúmanie.
   4.   Európska skupina vydá do konca roku monitorovania správu o stave lokalít, ktorým sa značka pridelila v dotknutom členskom štáte a ktorá v prípade potreby obsahuje odporúčania, ktoré bude treba vziať do úvahy v nasledujúcom období monitorovania.
   5.   V záujme zabezpečenia jednotného prístup k monitorovaniu stanoví Komisia v spolupráci s európskou skupinou spoločné ukazovatele pre členské štáty.
   Článok 16
   Odňatie značky alebo zrieknutie sa značky
   1.   Ak európska skupina zistí, že lokalita už nespĺňa kritériá alebo už nedodržiava projekt a pracovný plán predložený v žiadosti, začne prostredníctvom Komisie dialóg s dotknutým členským štátom s cieľom uľahčiť vykonanie potrebných úprav lokality.
   2.   Ak sa potrebné úpravy lokality nevykonajú do 18 mesiacov od začatia dialógu, európska skupina to oznámi Komisii. Oznámenie obsahuje odôvodnenie a praktické odporúčania, ako danú situáciu zlepšiť.
   3.   Ak sa do 18 mesiacov od oznámenia uvedeného v odseku 2 tieto praktické odporúčania nezrealizujú, európska skupina odporučí Komisii, aby sa značka príslušnej lokalite odňala.
   4.   Ak európska skupina zistí, že lokalita, ktorá je súčasťou nadnárodnej lokality alebo národnej tematickej lokality, už kritériá nespĺňa alebo už projekt a pracovný plán predložený v žiadosti nedodržiava, uplatňuje sa postup ustanovený v odsekoch 1, 2 a 3. Odňatie značky podľa tohto odseku sa vzťahuje na celú nadnárodnú lokalitu alebo celú národnú tematickú lokalitu. V prípadoch, keď nedôjde k narušeniu jednoty nadnárodnej lokality alebo národnej tematickej lokality, môže však európska skupina odporučiť, aby sa odňatie obmedzilo na dotknutú lokalitu.
   5.   Komisia s náležitým zreteľom na odporúčanie uvedené v odseku 3 prijme rozhodnutie o odňatí značky. Informuje o tom Európsky parlament, Radu a Výbor regiónov.
   6.   Lokality sa môžu značky kedykoľvek zrieknuť a v takom prípade to oznámia dotknutým členským štátom, ktoré o tom následne informujú Komisiu. Komisia zrieknutie sformalizuje a informuje o tom Európsky parlament, Radu a Výbor regiónov.
   Článok 17
   Praktické opatrenia
   1.   Akciu vykonáva Komisia, ktorá najmä:

               a)

               zabezpečuje celkový súlad a kvalitu akcie;

               b)

               zabezpečuje koordináciu medzi členskými štátmi a európskou skupinou;

               c)

               vzhľadom na ciele a kritériá stanovuje v úzkej spolupráci s európskou skupinou usmernenia na pomoc pri výberovom konaní a monitorovaní;

               d)

               poskytuje podporu európskej skupine.

         2.   Komisia zodpovedá za šírenie informácií týkajúcich sa značky a za zviditeľnenie značky na úrovni Únie, a to najmä prostredníctvom vytvorenia a udržiavania príslušnej webovej stránky. Okrem toho zabezpečí aj vytvorenie loga akcie.
   3.   Komisia podporuje aktivity súvisiace s nadväzovaním a budovaním kontaktov medzi lokalitami, ktorým sa značka pridelila.
   4.   Činnosti podľa odsekov 2 a 3 tohto článku, ako aj náklady európskej skupiny sa hradia z finančných prostriedkov ustanovených v článku 20.
   Článok 18
   Hodnotenie
   1.   Komisia zabezpečí externé a nezávislé hodnotenie akcie. Toto hodnotenie sa uskutočňuje každých šesť rokov v súlade s harmonogramom uvedeným v prílohe a skúmajú sa všetky prvky vrátane efektívnosti postupov súvisiacich s uskutočňovaním akcie, počtu lokalít, vplyvu akcie, rozšírenia jej zemepisného rozsahu, spôsobov jej zlepšenia a vhodnosti jej pokračovania.
   2.   Komisia predkladá Európskemu parlamentu, Rade a Výboru regiónov správu o hodnotení ustanovenom v odseku 1 do šiestich mesiacov od jeho dokončenia a v prípade potreby k nej priloží príslušné návrhy.
   Článok 19
   Prechodné ustanovenia
   1.   Členské štáty, ktoré sa nezúčastňovali na medzivládnej iniciatíve pre značku Európske dedičstvo z roku 2006 (ďalej len „medzivládna iniciatíva“), môžu predbežne vybrať na pridelenie značky najviac štyri lokality v roku 2013.
   2.   Členské štáty, ktoré sa zúčastňovali na medzivládnej iniciatíve, môžu predbežne vybrať na pridelenie značky najviac štyri lokality v roku 2014. Môžu navrhnúť lokality, ktorým sa už značka pridelila v rámci medzivládnej iniciatívy.
   3.   Všetky lokality uvedené v odsekoch 1 a 2 posudzuje európska skupina na základe rovnakých kritérií ako pre ostatné lokality a vzťahuje sa na ne rovnaký postup ako pre ostatné lokality.
   4.   Ak jedna z lokalít uvedených v odsekoch 1 a 2 nespĺňa kritériá alebo ak sú potrebné ďalšie informácie, európska skupina začne prostredníctvom Komisie s dotknutým členským štátom dialóg s cieľom preskúmať, či pred prijatím rozhodnutia možno žiadosť vylepšiť. V prípade potreby sa môžu zorganizovať návštevy lokality.
   Článok 20
   Finančné ustanovenia
   1.   Výška finančného krytia na realizáciu akcie v období od 1. januára 2012 do 31. decembra 2013 sa stanovuje na 650 000 EUR.
   2.   Ročné rozpočtové prostriedky schvaľuje rozpočtový orgán v medziach viacročného finančného rámca.
   Článok 21
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Štrasburgu 16. novembra 2011

            Za Európsky parlament

            predseda

         J. BUZEK

            Za Radu

            predseda

         W. SZCZUKA

      (1)  Ú. v. EÚ C 267, 1.10.2010, s. 52.

      (2)  Pozícia Európskeho parlamentu zo 16. decembra 2010 (zatiaľ neuverejnená v úradnom vestníku) a pozícia Rady v prvom čítaní z 19. júla 2011. Pozícia Európskeho parlamentu zo 16. novembra 2011.

      (3)  Ú. v. EÚ C 319, 13.12.2008, s. 11.

      PRÍLOHA

         Harmonogram

                  Rok

                  2011

                  Nadobudnutie účinnosti rozhodnutia
                  Prípravné práce

                  2012

                  Prípravné práce

                  2013

                  Prvý výber lokalít pre členské štáty, ktoré sa nezúčastnili na medzivládnej iniciatíve

                  2014

                  Prvý výber lokalít pre členské štáty, ktoré sa zúčastnili na medzivládnej iniciatíve

                  2015

                  Výber

                  2016

                  Monitorovanie

                  2017

                  Výber

                  2018

                  Hodnotenie značky

                  2019

                  Výber

                  2020

                  Monitorovanie

                  2021

                  Výber

                  2022

                  —

                  2023

                  Výber

                  2024

                  Monitorovanie
                  Hodnotenie značky

                  2025

                  Výber

                  …

                  …


title: 2011/58/EÚ: Rozhodnutie Rady z  25. októbra 2010 o podpise, v mene Európskej únie, dohody medzi Úniou a Marockým kráľovstvom, ktorou sa zriaďuje mechanizmus urovnávania sporov

text:
               1.2.2011

               SK

               Úradný vestník Európskej únie

               L 27/1

         ROZHODNUTIE RADY
   z 25. októbra 2010
   o podpise, v mene Európskej únie, dohody medzi Úniou a Marockým kráľovstvom, ktorou sa zriaďuje mechanizmus urovnávania sporov
   (2011/58/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rada 24. februára 2006 poverila Komisiu začať rokovania s partnermi v stredomorskom regióne s cieľom zriadiť mechanizmus urovnávania sporov týkajúcich sa obchodných ustanovení.

               (2)

               Komisia viedla rokovania a radila sa s výborom ustanoveným článkom 207 zmluvy a v rámci smerníc na rokovania vydaných Radou.

               (3)

               Tieto rokovania sa skončili a dohoda medzi Európskou úniou a Marockým kráľovstvom, ktorou sa zriaďuje mechanizmus urovnávania sporov (ďalej len „dohoda“), bola parafovaná 9. decembra 2009.

               (4)

               Táto dohoda by sa mala podpísať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody medzi Európskou úniou a Marockým kráľovstvom, ktorou sa zriaďuje mechanizmus urovnávania sporov s výhradou uzavretia uvedenej dohody (1).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 25. októbra 2010

            Za Radu

            predsedníčka

         C. ASHTON

      (1)  Text dohody sa uverejní s rozhodnutím o jej uzavretí.


title: 2009/577/ES: Rozhodnutie Rady z  27. júla 2009 , ktorým sa vymenúva španielsky člen Výboru regiónov

text:
               30.7.2009

               SK

               Úradný vestník Európskej únie

               L 198/56

      ROZHODNUTIE RADY

   z 27. júla 2009,
   ktorým sa vymenúva španielsky člen Výboru regiónov
   (2009/577/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh španielskej vlády,
   keďže:

               (1)

               Rada 24. januára 2006 prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               V dôsledku odstúpenia pána Manuela CHAVESA GONZÁLESA sa uvoľnilo miesto člena Výboru regiónov,

         ROZHODLA TAKTO:
   Článok 1
   Za člena Výboru regiónov sa na zvyšný čas funkčného obdobia, ktoré trvá do 25. januára 2010, vymenúva:
   pán José Antonio GRIŇÁN MARTÍNEZ, Presidente de la Junta de Andalucía.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 27. júla 2009

            Za Radu

            predseda

         C. BILDT

      (1)  Ú. v. EÚ L 56, 25.2.2006, s. 75.


title: 2007/618/ES: Rozhodnutie Rady z  18. septembra 2007 , ktorým sa vymenúva fínsky člen a fínska náhradníčka Výboru regiónov

text:
               25.9.2007

               SK

               Úradný vestník Európskej únie

               L 249/10

      ROZHODNUTIE RADY

   z 18. septembra 2007,
   ktorým sa vymenúva fínsky člen a fínska náhradníčka Výboru regiónov
   (2007/618/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh fínskej vlády,
   keďže:

               (1)

               Dňa 24. januára 2006 Rada prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               Jedno miesto člena Výboru regiónov sa uvoľnilo v dôsledku skončenia funkčného obdobia pána MYLLYVIRTA. Jedno miesto náhradníka Výboru regiónov sa uvoľnilo v dôsledku skončenia funkčného obdobia pani PEIPONENOVEJ,

         ROZHODLA TAKTO:
   Článok 1
   Do Výboru regiónov sa týmto za člena a náhradníčku na zvyšný čas funkčného obdobia, ktoré trvá do 25. januára 2010, vymenúvajú:

               a)

               za člena:

                           —

                           pán Jyrki MYLLYVIRTA, primátor mesta Lahti (zmena mandátu);

               b)

               za náhradníčku:

                           —

                           pani Irja SOKKA, členka mestskej rady mesta Kuopio.

         Článok 2
   Toto rozhodnutie sa uverejní v Úradnom vestníku Európskej únie.
   Nadobúda účinnosť dňom jeho prijatia.

      V Bruseli 18. septembra 2007

            Za Radu

            predseda

         R. PEREIRA

      (1)  Ú. v. EÚ L 56, 25.2.2006, s. 75.


title: 2006/824/ES: Rozhodnutie Európskeho parlamentu z  27. apríla 2006 o absolutóriu na plnenie rozpočtu Európskej agentúry pre obnovu za rozpočtový rok 2004

text:
               6.12.2006

               SK

               Úradný vestník Európskej únie

               L 340/74

      ROZHODNUTIE EURÓPSKEHO PARLAMENTU

   z 27. apríla 2006
   o absolutóriu na plnenie rozpočtu Európskej agentúry pre obnovu za rozpočtový rok 2004
   (2006/824/ES)
   Európsky parlament,

               —

               so zreteľom na konečnú ročnú účtovnú závierku Európskej agentúry pre obnovu za rozpočtový rok 2004 (1),

               —

               so zreteľom na správu Dvora audítorov o overení ročnej účtovnej závierky Európskej agentúry pre obnovu za rozpočtový rok 2004 spolu s odpoveďami agentúry (2),

               —

               so zreteľom na odporúčanie Rady zo 14. marca 2006 (5972/2006 – C6-0093/2006),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Rady (ES) č. 2667/2000 z 5. decembra 2000 o Európskej agentúre pre obnovu (4), a najmä na jeho článok 8,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 71 a prílohu V rokovacieho poriadku,

               —

               so zreteľom na správu Výboru pre kontrolu rozpočtu (A6-0095/2006),

               1.

               udeľuje riaditeľovi Európskej agentúry pre obnovu absolutórium na plnenie rozpočtu agentúry za rozpočtový rok 2004;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej agentúry pre obnovu, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

         Josep BORRELL FONTELLES

            predseda

         Julian PRIESTLEY

            generálny tajomník

      (1)  Ú. v. EÚ C 332, 28.12.2005, s. 19.

      (2)  Ú. v. EÚ C 332, 28.12.2005, s. 15.

      (3)  Ú. v. ES L 248, 16.9.2002, s. 1.

      (4)  Ú. v. ES L 306, 7.12.2000, s. 7. Nariadenie naposledy zmenené a doplnené nariadením (ES) č. 2068/2004 (Ú. v. EÚ L 358, 3.12.2004, s. 2).

      (5)  Ú. v. ES L 357, 31.12.2002, s. 72. Nariadenie zmenené a doplnené nariadením (ES, Euratom) č. 1261/2005 (Ú. v. EÚ L 201, 2.8.2005, s. 3).


title: 2005/192/ES, Euratom: Rozhodnutie Rady a Komisie z 21. februára 2005 o uzavretí Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii

text:
               10.3.2005

               SK

               Úradný vestník Európskej únie

               L 63/21

      ROZHODNUTIE RADY A KOMISIE

   z 21. februára 2005
   o uzavretí Protokolu k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
   (2005/192/ES, Euratom)
   RADA EURÓPSKEJ ÚNIE,
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 310 v spojení s druhou vetou článku 300 ods. 2, prvý pododsek, a s druhým pododsekom jej článku 300 ods. 3,
   so zreteľom na Zmluvu o založení Európskeho spoločenstva pre atómovú energiu, a najmä na druhý odsek jej článku 101,
   so zreteľom na Zmluvu o pristúpení zo 16. apríla 2003, a najmä na jej článok 2 ods. 3,
   so zreteľom na Akt o pristúpení 2003, a najmä na jeho článok 6 ods. 2,
   so zreteľom na návrh Komisie,
   so zreteľom na súhlas Európskeho parlamentu,
   so zreteľom na súhlas Rady podľa článku 101 Zmluvy o založení Európskeho spoločenstva pre atómovú energiu,
   keďže:

               (1)

               Protokol k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii, bol podpísaný v mene Európskeho spoločenstva a členských štátov dňa 12. decembra 2004 v súlade s rozhodnutím Rady 2004/896/ES (1).

               (2)

               Do nadobudnutia jeho platnosti sa protokol uplatňuje predbežne od 1. mája 2004.

               (3)

               Protokol by mal byť uzavretý,

         ROZHODLI TAKTO:
   Článok 1
   Protokol k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii sa týmto schvaľuje v mene Európskeho spoločenstva, Európskeho spoločenstva pre atómovú energiu a členských štátov.
   Znenie protokolu (2) je pripojené k tomuto rozhodnutiu.
   Článok 2
   Predseda Rady v mene Európskeho spoločenstva a jeho členských štátov podáva oznámenie ustanovené v článku 15 protokolu. Predseda Komisie súčasne podáva takéto oznámenie v mene Európskeho spoločenstva pre atómovú energiu.

      V Bruseli 21. februára 2005

            Za Radu

            predseda

         J. ASSELBORN

            Za Komisiu

            predseda

         José Manuel BARROSO

      (1)  Ú. v. EÚ L 388, 29.12.2004, s. 1.

      (2)  Ú. v. EÚ L 388, 29.12.2004, s. 6.


title: 2009/221/ES: Rozhodnutie Európskeho parlamentu z  22. apríla 2008 o absolutóriu za plnenie rozpočtu Európskej námornej bezpečnostnej agentúry za rozpočtový rok 2006

text:
               31.3.2009

               SK

               Úradný vestník Európskej únie

               L 88/192

         ROZHODNUTIE EURÓPSKEHO PARLAMENTU
   z 22. apríla 2008
   o absolutóriu za plnenie rozpočtu Európskej námornej bezpečnostnej agentúry za rozpočtový rok 2006
   (2009/221/ES)
   EURÓPSKY PARLAMENT,
   so zreteľom na konečnú účtovnú závierku Európskej námornej bezpečnostnej agentúry za rozpočtový rok 2006 (1),
   so zreteľom na správu Dvora audítorov o overení ročnej účtovnej závierky Európskej námornej bezpečnostnej agentúry za rozpočtový rok 2006 spolu s odpoveďami agentúry (2),
   so zreteľom na odporúčanie Rady z 12. februára 2008 (5843/2008 – C6-0084/2008),
   so zreteľom na Zmluvu o ES, a najmä na jej článok 276,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,
   so zreteľom na nariadenie Európskeho parlamentu a Rady (ES) č. 1406/2002 z 27. júna 2002, ktorým sa ustanovuje Európska námorná bezpečnostná agentúra (4), a najmä na jeho článok 19,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A6-0115/2008),

               1.

               udeľuje výkonnému riaditeľovi Európskej námornej bezpečnostnej agentúry absolutórium za plnenie rozpočtu agentúry za rozpočtový rok 2006;

               2.

               uvádza svoje poznámky v priloženom uznesení;

               3.

               poveruje svojho predsedu, aby toto rozhodnutie a uznesenie, ktoré je jeho neoddeliteľnou súčasťou, postúpil výkonnému riaditeľovi Európskej námornej bezpečnostnej agentúry, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Hans-Gert PÖTTERING

            Generálny tajomník

         Harald RØMER

      (1)  Ú. v. EÚ C 261, 31.10.2007, s. 20.

      (2)  Ú. v. EÚ C 309, 19.12.2007, s. 55.

      (3)  Ú. v. ES L 248, 16.9.2002, s. 1.

      (4)  Ú. v. ES L 208, 5.8.2002, s. 1.

      (5)  Ú. v. ES L 357, 31.12.2002, s. 72.
    ---documentbreak---

               31.3.2009

               SK

               Úradný vestník Európskej únie

               L 88/193

         UZNESENIE EURÓPSKEHO PARLAMENTU
   z 22. apríla 2008
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej námornej bezpečnostnej agentúry za rozpočtový rok 2006
   EURÓPSKY PARLAMENT,
   so zreteľom na konečnú účtovnú závierku Európskej námornej bezpečnostnej agentúry za rozpočtový rok 2006 (1),
   so zreteľom na správu Dvora audítorov o overení ročnej účtovnej závierky Európskej námornej bezpečnostnej agentúry za rozpočtový rok 2006 spolu s odpoveďami agentúry (2),
   so zreteľom na odporúčanie Rady z 12. februára 2008 (5843/2008 – C6-0084/2008),
   so zreteľom na Zmluvu o ES, a najmä na jej článok 276,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,
   so zreteľom na nariadenie Európskeho parlamentu a Rady (ES) č. 1406/2002 z 27. júna 2002, ktorým sa ustanovuje Európska námorná bezpečnostná agentúra (4), a najmä na jeho článok 19,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A6-0115/2008),

               A.

               keďže Dvor audítorov vyhlásil, že získal dostatočné záruky o tom, že účtovná závierka za rozpočtový rok 2006 poskytuje spoľahlivé informácie a že príslušné transakcie sú zákonné a správne;

               B.

               keďže 24. apríla 2007 Európsky parlament udelil výkonnému riaditeľovi Európskej námornej bezpečnostnej agentúry absolutórium za plnenie rozpočtu agentúry za rozpočtový rok 2005 (6) a v uznesení, ktoré je súčasťou rozhodnutia o absolutóriu, Európsky parlament okrem iného:

                           —

                           konštatoval, že plnenie rozpočtu za rozpočtový rok 2005 bolo ovplyvnené oneskoreniami v prijímaní zamestnancov a že táto situácia mala vplyv na využitie rozpočtových prostriedkov na administratívne výdavky,

                           —

                           konštatoval, že dokumentácia transakcií, ktorá je predpokladom účinného systému vnútornej kontroly, vykázala niektoré nedostatky a že evidencia, ktorá sa týka záväzkov a platieb, bola často neúplná a nejasná,

                           —

                           konštatoval rôzne ďalšie nedostatky v riadení verejného obstarávania a trvá na tom, že agentúra musí dodržiavať zákonné požiadavky;

         Všeobecné body, ktoré sa týkajú horizontálnych otázok agentúr EÚ a majú tak význam aj pre udeľovanie absolutória každej jednotlivej agentúre

               1.

               konštatuje, že rozpočty 24 agentúr a ostatných orgánov, ktorých audit vykonal Dvor audítorov, predstavovali spolu 1 080,5 milióna EUR v roku 2006 [pričom najvyšší rozpočet mala Európska agentúra pre obnovu, a to 271 miliónov EUR, a najmenší vo výške 5 miliónov EUR mala Európska policajná akadémia (CEPOL)];

               2.

               poukazuje na to, že zoznam vonkajších orgánov EÚ, ktoré podliehajú auditu a udeľovaniu absolutória, obsahuje nielen tradičné regulačné agentúry, ale aj výkonné agentúry zriadené na vykonávanie konkrétnych programov, a v blízkej budúcnosti sa rozšíri o spoločné podniky založené v rámci verejno-súkromných partnerstiev (spoločné technologické iniciatívy);

               3.

               v súvislosti s postupom v Európskom parlamente poznamenáva, že počet agentúr podliehajúcich udeľovaniu absolutória sa vyvíjal takto: rozpočtový rok 2000: 8; 2001: 10; 2002: 11; 2003: 14; 2004: 14; 2005: 16; 2006: 20 regulačných agentúr a 2 výkonné agentúry (okrem 2 agentúr, v ktorých vykonáva audit Dvor audítorov, ale podliehajú vnútornému postupu udeľovania absolutória);

               4.

               preto uzatvára, že audit/postup udeľovania absolutória sa stal ťažkopádny a neúmerný v porovnaní s pomernou veľkosťou rozpočtov agentúr/ostatných orgánov; poveruje príslušný výbor, aby dôkladne prehodnotil postup udeľovania absolutória v súvislosti s agentúrami a ostatnými orgánmi s cieľom navrhnúť jednoduchší a racionálnejší prístup vzhľadom na rastúci počet orgánov, z ktorých každý bude v nasledujúcich rokoch potrebovať osobitnú správu pre udelenie absolutória;

         Zásadné pripomienky

               5.

               požaduje, aby Komisia pred zriadením novej agentúry alebo reformou existujúcej agentúry poskytla jasné vysvetlenia v súvislosti s týmito otázkami: druh agentúry, ciele agentúry, vnútorná riadiaca štruktúra, produkty, služby, kľúčové operácie, cieľová skupina, zákazníci a zainteresované strany agentúry, formálny vzťah s vonkajšími aktérmi, rozpočtová zodpovednosť, finančné plánovanie, zamestnanci a personálna politika;

               6.

               požaduje, aby sa každá agentúra riadila ročnou výkonnostnou dohodou, ktorú vypracuje agentúra a príslušné generálne riaditeľstvo a ktorá by mala obsahovať hlavné ciele na nasledujúci rok, finančný rámec a jasné ukazovatele na meranie výkonnosti;

               7.

               požaduje, aby Dvor audítorov alebo iný nezávislý audítor pravidelne (a na základe ad hoc) kontroloval výkonnosť agentúr; domnieva sa, že kontrola by sa nemala obmedzovať iba na tradičné prvky finančného hospodárenia a riadneho využívania verejných financií, ale mala by sa zameriavať aj na účinnosť a efektivitu administratívy a mala by obsahovať hodnotenie finančného hospodárenia každej agentúry;

               8.

               zastáva názor, že v prípade agentúr, ktoré sústavne nadhodnocujú svoje rozpočtové potreby, by sa malo uskutočniť technické zníženie na základe voľných pracovných miest; domnieva sa, že v dlhodobom horizonte to povedie k nižším pripísaným príjmom pre agentúry, a tým aj k nižším administratívnym nákladom;

               9.

               konštatuje, že vážnym problémom je skutočnosť, že viacero agentúr je kritizovaných za nedodržiavanie pravidiel o verejnom obstarávaní, nariadenia o rozpočtových pravidlách, služobného poriadku a pod.; domnieva sa, že hlavným dôvodom je skutočnosť, že väčšina nariadení, aj nariadenie o rozpočtových pravidlách, je vypracovaných pre väčšie inštitúcie a že väčšina malých agentúr nemá kritickú veľkosť na to, aby sa vedela vyrovnať s týmito regulačnými požiadavkami; preto žiada Komisiu, aby hľadala urýchlené riešenie zvýšenia efektívnosti zoskupením administratívnych funkcií rôznych agentúr dohromady s cieľom dosiahnuť túto kritickú veľkosť (s prihliadnutím na nutné zmeny v základných právnych predpisoch upravujúcich činnosť agentúr a ich rozpočtovú nezávislosť) alebo rýchlo vypracovala osobitné pravidlá pre agentúry (najmä vykonávacie pravidlá pre agentúry), ktoré im umožnia dosiahnuť úplný súlad s požiadavkami;

               10.

               nalieha na Komisiu, aby pri zostavovaní predbežného návrhu rozpočtu prihliadala na výsledky plnenia rozpočtu jednotlivých agentúr v predchádzajúcich rokoch, a to najmä v roku n – 1, a v súlade s tým upravila rozpočet, ktorý príslušná agentúra žiada; vyzýva príslušný výbor, aby rešpektoval túto úpravu, a v prípade, že to neurobí Komisia, sám upravil príslušný rozpočet na realistickú úroveň zladením absorpčnej a implementačnej schopnosti príslušnej agentúry;

               11.

               pripomína svoje rozhodnutie o udelení absolutória za rozpočtový rok 2005, v ktorom vyzval Komisiu na predkladanie štúdie o pridanej hodnote každej jestvujúcej agentúry každých päť rokov; vyzýva všetky dotknuté inštitúcie, aby v prípade negatívneho hodnotenia prínosu určitej agentúry prijali potrebné kroky a upravili pôsobnosť tejto agentúry alebo ju zrušili; konštatuje, že v roku 2007 Komisia nevykonala ani jedno hodnotenie; trvá na tom, že Komisia by mala predložiť najmenej päť takýchto hodnotení pred rozhodnutím o udelení absolutória za rozpočtový rok 2007 a začať s najstaršími agentúrami;

               12.

               domnieva sa, že odporúčania Dvora audítorov by sa mali vykonávať čo najskôr a že objem dotácií vyplácaných agentúram by sa mal zladiť s ich skutočnými finančnými potrebami; ďalej sa domnieva, že zmeny a doplnenia všeobecného nariadenia o rozpočtových pravidlách by sa mali začleniť do rámcového nariadenia o rozpočtových pravidlách agentúr a do ich rôznych špecifických nariadení o rozpočtových pravidlách;

         Prezentácia oznamovaných údajov

               13.

               konštatuje, že neexistuje štandardný prístup agentúr týkajúci sa prezentácie ich činností v príslušnom rozpočtovom roku a ich účtovných závierok a správ o rozpočtovom a finančnom hospodárení a otázky, či by vyhlásenie o vierohodnosti mal vypracovať riaditeľ agentúry; poznamenáva, že nie všetky agentúry jasne rozlišujú medzi: a) prezentáciou činnosti agentúry verejnosti a b) technickým informovaním o rozpočtovom a finančnom hospodárení;

               14.

               konštatuje, že hoci v obvyklých pokynoch Komisie týkajúcich sa prípravy správ o činnosti sa výslovne nevyžaduje, aby agentúra vypracovala vyhlásenie o vierohodnosti, mnohí riaditelia jednako vypracovali takéto vyhlásenie za rok 2006, v jednom prípade vrátane dôležitej výhrady;

               15.

               pripomína odsek 26 svojho uznesenia z 12. apríla 2005 (7) obsahujúci výzvu riaditeľom agentúr, aby odteraz k výročným správam o činnosti, ktoré sa predkladajú spolu s finančnými údajmi a údajmi o hospodárení, pripájali vyhlásenie o vierohodnosti týkajúce sa zákonnosti a správnosti transakcií, podobné vyhláseniam, ktoré podpisujú generálni riaditelia Komisie;

               16.

               žiada Komisiu, aby podľa toho zmenila svoje obvyklé pokyny agentúram;

               17.

               ďalej navrhuje, aby Komisia spolupracovala s agentúrami na vytvorení harmonizovaného modelu, ktorý sa bude vzťahovať na všetky agentúry a iné orgány a ktorý bude jasne rozlišovať:

                           —

                           výročnú správu určenú pre široké publikum, ktorá sa týka operácií, činnosti a dosiahnutých výsledkov orgánu,

                           —

                           účtovné závierky a správu o plnení rozpočtu,

                           —

                           správu o činnosti, ktorá vychádza zo správ o činnosti predkladaných generálnymi riaditeľmi Komisie,

                           —

                           vyhlásenie o vierohodnosti podpísané riaditeľom orgánu spolu so všetkými výhradami alebo pripomienkami, v prípade ktorých sa domnieva, že je vhodné na ne upozorniť orgán, ktorý udeľuje absolutórium;

         Všeobecné zistenia Dvora audítorov

               18.

               berie na vedomie zistenie Dvora audítorov [výročná správa, odsek 10.29 (8)], že Komisia vypláca dotácie agentúram z rozpočtu Spoločenstva na základe odhadu potreby finančných prostriedkov, ktorý nie je dostatočne odôvodnený, a že to spolu s objemom prenesených rozpočtových prostriedkov vedie k tomu, že agentúry majú značne vysoké hotovostné zostatky; ďalej berie na vedomie odporúčanie Dvora audítorov, aby sa dotácie vyplácali agentúram v takej výške, ktorá je v súlade s ich skutočnou potrebou finančných prostriedkov;

               19.

               konštatuje, že na konci roka 2006 nebol účtovný systém ABAC zavedený v 14 agentúrach (výročná správa, poznámka pod čiarou k odseku 10.31);

               20.

               berie na vedomie poznámku Dvora audítorov (výročná správa, odsek 1.25) týkajúcu sa nákladov budúcich období na nevyčerpanú riadnu dovolenku, ktoré účtujú niektoré agentúry; zdôrazňuje, že Dvor audítorov vyslovil svoje vyhlásenie o vierohodnosti s výhradou v prípade troch agentúr [Európske stredisko pre rozvoj odborného vzdelávania (Cedefop), CEPOL a Európska železničná agentúra] za rozpočtový rok 2006 (2005: Cedefop, Európsky úrad pre bezpečnosť potravín, Európska agentúra pre obnovu);

         Vnútorný audit

               21.

               pripomína, že v súlade s článkom 185 ods. 3 nariadenia o rozpočtových pravidlách vnútorný audítor Komisie je aj vnútorným audítorom regulačných agentúr, ktoré dostávajú dotácie z rozpočtu EÚ; poukazuje na to, že vnútorný audítor predkladá správy správnej rade a riaditeľovi každej agentúry;

               22.

               upriamuje pozornosť na výhradu uvedenú vo výročnej správe o činnosti vnútorného audítora za rok 2006:
               „Vnútorný audítor Komisie nedokázal riadne plniť svoje povinnosti udelené článkom 185 nariadenia o rozpočtových pravidlách ako vnútorný audítor orgánov Spoločenstva z dôvodu nedostatočných personálnych zdrojov.“;

               23.

               berie však na vedomie pripomienku vnútorného audítora v jeho správe o činnosti za rok 2006, že od roku 2007 bude Komisia prideľovať dodatočné personálne zdroje útvaru vnútorného auditu (IAS) a všetky činné regulačné agentúry budú každoročne podliehať vnútornému auditu;

               24.

               berie na vedomie rastúci počet regulačných a výkonných agentúr a spoločných podnikov, v ktorých IAS musí vykonávať audit podľa článku 185 nariadenia o rozpočtových pravidlách; žiada Komisiu, aby informovala príslušný výbor Európskeho parlamentu, či personálne zdroje, ktoré bude mať IAS k dispozícii, budú v nasledujúcich rokoch stačiť na vykonávanie každoročného auditu všetkých týchto orgánov;

               25.

               poznamenáva, že v článku 72 ods. 5 nariadenia (ES, Euratom) č. 2343/2002 sa vyžaduje, aby každá agentúra každoročne predkladala orgánu, ktorý udeľuje absolutórium, a Komisii správu vypracovanú jej riaditeľom, v ktorej zhrnie počet a typ vnútorných auditov vykonaných vnútorným audítorom, navrhované odporúčania a opatrenia prijaté na základe týchto odporúčaní; žiada agentúry, aby uvádzali, či sa tak stalo, a ak áno, ako;

               26.

               s ohľadom na schopnosti vnútorného auditu, najmä vo vzťahu k malým agentúram, berie na vedomie návrh vnútorného audítora predložený príslušnému výboru Európskeho parlamentu 14. septembra 2006, podľa ktorého by malé agentúry mali mať povolenie na nákup služieb vnútorného auditu v súkromnom sektore;

         Hodnotenie agentúr

               27.

               pripomína spoločné stanovisko Európskeho parlamentu, Rady a Komisie (9) prerokované počas zmierovacieho konania pred Radou ECOFIN o rozpočte z 13. júla 2007, požadujúce: i) zoznam agentúr, ktoré Komisia mieni vyhodnotiť, a ii) zoznam už vyhodnotených agentúr spolu so súhrnom hlavných zistení;

         Disciplinárne konanie

               28.

               konštatuje, že jednotlivé agentúry majú pre svoju veľkosť ťažkosti s vytvorením disciplinárnych rád ad hoc zložených zo zamestnancov v primeranom pracovnom zaradení a že vyšetrovací a disciplinárny úrad Komisie (IDOC) nezodpovedá za agentúry; vyzýva agentúry, aby posúdili vytvorenie medziagentúrnej disciplinárnej rady;

         Návrh medziinštitucionálnej dohody

               29.

               pripomína návrh medziinštitucionálnej dohody o operačnom rámci pre európske regulačné agentúry, ktorý predložila Komisia [KOM(2005) 59], na základe ktorej by sa mohol vypracovať horizontálny rámec na vytváranie, štruktúru, fungovanie, hodnotenie a kontrolu európskych regulačných agentúr; konštatuje, že návrh predstavuje užitočnú iniciatívu v úsilí o racionalizáciu zriaďovania a prevádzky agentúr; berie na vedomie stanovisko Komisie v jej súhrnnej správe za rok 2006 [odsek 3.1, KOM(2007) 274], že hoci sa rokovania prerušili po uverejnení uvedeného návrhu, diskusie o podstate sa v Rade obnovili koncom roka 2006; vyjadruje poľutovanie nad tým, že nebolo možné dosiahnuť ďalší pokrok smerom k prijatiu;

               30.

               víta preto záväzok Komisie na predloženie oznámenia počas roka 2008 o budúcnosti regulačných agentúr;

         Samofinancované agentúry

               31.

               pripomína, že v prípade oboch agentúr, ktoré sa samofinancujú, udeľuje riaditeľovi absolutórium správna rada; konštatuje, že obe majú významné akumulované prebytky z príjmov z poplatkov prenesených z predchádzajúcich rokov:

                           —

                           prostriedky v hotovosti Úradu pre harmonizáciu vnútorného trhu a ich ekvivalenty: 281 miliónov EUR (10),

                           —

                           prostriedky v hotovosti Úradu Spoločenstva pre odrody rastlín a ich ekvivalenty: 18 miliónov EUR (11);

         Osobitné body

               32.

               konštatuje, že zo všeobecného rozpočtu Európskej únie na rozpočtový rok 2006 sa agentúre poskytlo 44,738 milióna EUR viazaných rozpočtových prostriedkov a 44,738 milióna EUR platobných rozpočtových prostriedkov;

               33.

               vyjadruje znepokojenie nad zistením Dvora audítorov v jeho správe za rok 2006, že na konci roka 2006 muselo byť 43 % platobných rozpočtových prostriedkov zrušených a že okrem toho sa transakcie sústredili v poslednom štvrťroku, takže sa prísne nedodržala rozpočtová zásada správnosti;

               34.

               okrem toho berie na vedomie zistenie Dvora audítorov, že postupy tvorby rozpočtu a plánu stavu zamestnancov neboli dostatočne dôsledné a že to viedlo k vysokému počtu rozpočtových presunov, neadekvátnemu plánovaniu prijímania zamestnancov a nesprávnemu predloženiu rozpočtu;

               35.

               berie na vedomie nízku mieru využitia platobných rozpočtových prostriedkov určených na opatrenia proti znečisťovaniu morí (67,7 %), a to napriek trvalej podpore, ktorú Európsky parlament poskytuje týmto opatreniam v postupe v súvislosti s prijímaním rozpočtu; vzhľadom na to, že v rokoch 2006 a 2007 nebolo možné poskytnúť plavidlo na boj proti znečisteniu, ktoré by sa zameralo na Atlantický oblúk zahŕňajúci galícijské pobrežie a Biskajský záliv, naliehavo žiada Komisiu a agentúru, aby zvýšili úsilie o dosiahnutie tohto cieľa v roku 2008 v rámci nariadenia Európskeho parlamentu a Rady (ES) č. 2038/2006 z 18. decembra 2006 o viacročnom financovaní činnosti Európskej námornej bezpečnostnej agentúry v oblasti boja proti znečisťovaniu životného prostredia plavidlami (12);

               36.

               uznáva však, ako agentúra uviedla vo svojich odpovediach, že premiestnenie agentúry v roku 2006 z Bruselu do Lisabonu malo rozpočtové dôsledky, ktoré bolo ťažké predvídať, vrátane odchodu takmer 20 % zmluvných zamestnancov;

               37.

               so znepokojením berie na vedomie pripomienky Dvora audítorov, že niektoré právne záväzky boli uzavreté ešte pred prijatím zodpovedajúcich rozpočtových záväzkov a že niektoré zmluvy umožňovali poskytnutie finančných prostriedkov vo výške 100 % vopred;

               38.

               vyzýva agentúru, aby urýchlene prijala opatrenia na nápravu zistenia Dvora audítorov, že inventarizačný systém agentúry je zlý a jej záznamy nedovoľujú fyzicky sledovať všetok majetok, a najmä že počítačové vybavenie nie je v systéme zaznamenané;

               39.

               zdôrazňuje, že účtovná závierka agentúry zahŕňa peňažné prostriedky a peňažné ekvivalenty vo výške 11,6 milióna EUR a akumulovaný prebytok vo výške 7,18 milióna EUR;

               40.

               upozorňuje na vyhlásenie účtovníka agentúry v jeho správe o rozpočtovom a finančnom hospodárení, že hoci bola snaha agentúry o prijímanie zamestnancov počas celého roku 2006 veľmi vážna, plán stavu zamestnancov a jeho príslušné rozpočtové plnenie utrpeli z dôvodu odchodu mnohých zamestnancov, ktorý vyvolal presun do Lisabonu;

               41.

               so záujmom si v správe o rozpočtovom a finančnom hospodárení všíma, že s cieľom ukončenia využívania nástroja rozpočtového účtovníctva a systému finančného výkazníctva SI2 v roku 2007 agentúra požiadala, aby sa stala pilotným projektom novej generácie finančného systému nazývaného ABAC (účtovníctvo na základe časového rozlíšenia), a od apríla 2006 agentúra využíva rovnaký súbor finančných systémov ako Komisia v externalizovanej podobe, pričom všetky systémy prevádzkuje a udržiava GR Komisie pre informatiku;

               42.

               je presvedčený, že by sa mala hlbšie preskúmať uskutočniteľnosť zlúčenia systémov a služieb medzi agentúrami, čo by mohlo mať prínos najmä pre malé agentúry, ktorým chýba potrebná veľkosť, alebo pre nové agentúry v začiatočnej fáze;

               43.

               berie na vedomie vyhlásenie vo výročnej správe agentúry, že náhrady cestovných výdavkov rastúcemu počtu účastníkov na jej schôdzach sú procesom náročným na prácu a že agentúra v súčasnosti zlepšuje príslušné postupy; žiada Dvor audítorov, aby vo svojej ďalšej správe o agentúrach preskúmal všeobecnú otázku náhrad cestovných výdavkov agentúrami.

      (1)  Ú. v. EÚ C 261, 31.10.2007, s. 20.

      (2)  Ú. v. EÚ C 309, 19.12.2007, s. 55.

      (3)  Ú. v. ES L 248, 16.9.2002, s. 1.

      (4)  Ú. v. ES L 208, 5.8.2002, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 187, 15.7.2008, s. 149.

      (7)  Uznesenie Európskeho parlamentu, ktoré obsahuje poznámky k rozhodnutiu o absolutóriu na plnenie rozpočtu riaditeľovi Európskej námornej bezpečnostnej agentúry za rozpočtový rok 2003 (Ú. v. EÚ L 196, 27.7.2005, s. 139).

      (8)  Ú. v. EÚ C 273, 15.11.2007, s. 1.

      (9)  Dokument Rady DS 605/1/07 Rev1.

      (10)  Zdroj: Správa o overení ročnej účtovnej závierky Úradu pre harmonizáciu vnútorného trhu za rozpočtový rok 2006 spolu s odpoveďami úradu (Ú. v. EÚ C 309, 19.12.2007, s. 141).

      (11)  Zdroj: Správa o overení ročnej účtovnej závierky Úradu Spoločenstva pre odrody rastlín za rozpočtový rok 2006 spolu s odpoveďami úradu (Ú. v. EÚ C 309, 19.12.2007, s. 135).

      (12)  Ú. v. EÚ L 394, 30.12.2006, s. 1.


title: Rozhodnutie Rady zo 7. júna 1988, ktorým sa v mene spoločenstva prijíma príloha E.4 Medzinárodného dohovoru o zjednodušení a zosúladení colných režimov

text:
Dôležité právne oznámenie

|

31988D0356

Úradný vestník L 161 , 28/06/1988 S. 0012 - 0015 Fínske špeciálne vydanie: Kapitola 11 Zväzok 14 S. 0090  Švédske špeciálne vydanie: Kapitola 11 Zväzok 14 S. 0090

		Rozhodnutie Radyzo 7. júna 1988,ktorým sa v mene spoločenstva prijíma príloha E.4 Medzinárodného dohovoru o zjednodušení a zosúladení colných režimov(88/356/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva, najmä na jej články 28, 43, 113 a 235,so zreteľom na návrh Komisie,so zreteľom na stanovisko Európskeho parlamentu [1],keďže rozhodnutím 75/199/EHS [2] spoločenstvo uzavrelo Medzinárodný dohovor o zjednodušení a zosúladení colných režimov;keďže prijatie príloh Medzinárodného dohovoru o zjednodušení a zosúladení colných režimov účinne prispieva k rozvoju a zjednodušeniu medzinárodného obchodu s tovarom;keďže prílohu E.4, ktorá sa týka vrátenia cla, môže prijať spoločenstvo;keďže prijatie by však mali sprevádzať určité výhrady vzhľadom na osobitné požiadavky colnej únie a dosiahnutý stupeň zosúlaďovania colných predpisov,ROZHODLA TAKTO:Článok 1Týmto sa v mene spoločenstva prijíma príloha E.4 Medzinárodného dohovoru o zjednodušení a zosúladení colných režimov, týkajúca sa vrátenia cla, s uplatnením výhrady všeobecnej povahy a výhrady týkajúcej sa normy 5.Text prílohy E.4, aj s výhradami, je pripojený k tomuto rozhodnutiu.Článok 2Predseda Rady určí splnomocnenú osobu oznámiť generálnemu tajomníkovi Rady pre colnú spoluprácu, že príloha uvedená v článku 1 bola prijatá spoločenstvom s výhradami uvedenými v článku 1.V Luxemburgu 7. júna 1988Za RadupredsedaM. Bangemann[1] Ú. v. ES C 167, 27.6.1988.[2] Ú. v. ES L 100, 21.4.1975, s. 1.--------------------------------------------------PRÍLOHA E. 4PRÍLOHA TÝKAJÚCA SA SYSTÉMU VRÁTENIA CLAÚVODAk je dovezený materiál, ktorý podlieha dovozným clám a poplatkom, predmetom výroby alebo spracovania (alebo za určitých okolností opravy) po ktorom je vyvezený, možno ho na zahraničných trhoch predať za výhodnejšiu cenu, ak sa dovozné clá a poplatky pri jeho vývoze vrátia. Možnosť takéhoto vrátenia poskytuje systém vrátenia.Keďže však takéto vrátenie môže podnietiť dovoz zahraničného tovaru, ktorého ekvivalent je dostupný z domácich zdrojov, možno na účely vrátenia zvážiť zavedenie určitých obmedzení pre určité kategórie tovaru alebo pre niektoré výrobné operácie, resp. operácie spracovania. Rozsah poskytnutia vrátenia cla určia podľa potreby jednotlivé krajiny.Táto príloha neupravuje len poskytnutie vrátenia cla v prípadoch, keď je tovar predmetom prepracovania, výroby alebo opravy, ale aj možnosť jeho poskytnutia v prípadoch, ak je tovar dovezený a následne spätne vyvezený v nezmenenom stave. Príloha neupravuje vrátenie z dôvodu spravodlivého nároku, napríklad v prípade vrátenia tovaru dodávateľovi, ak nie je v súlade so zmluvou. Príloha neupravuje ani vyplácanie iných platieb pri vývoze, okrem dovozných ciel a poplatkov.DEFINÍCIENa účely tejto prílohy sa rozumie:a) "systémom vrátenia" colný režim, ktorý pri vývoze tovaru umožňuje vrátenie (úplné alebo čiastočné) dovozných ciel a poplatkov, uvalených za tento tovar alebo za materiál, ktorý obsahuje, alebo ktorý bol spotrebovaný pri jeho výrobe;b) "vrátením cla" vyplatenie sumy dovozných ciel a poplatkov v systéme vrátenia;c) "dovozným clom a poplatkami" clá a všetky ďalšie poplatky, dane a poplatky, ktoré sa vyberajú pri dovoze alebo v súvislosti s dovozom tovaru, s výnimkou platieb a poplatkov, ktorých výška je obmedzená približnou cenou poskytnutých služieb.ZÁSADA1. NormaSystém vrátenia upravujú ustanovenia tejto prílohy.ROZSAH2. NormaVnútroštátne právne predpisy ustanovia prípady, v ktorých možno žiadať vrátenie cla a podmienky pre vyplatenie.Poznámka 1Prípady, kedy je možné žiadať vrátenie cla, možno určiť pre určitý tovar alebo druhy tovaru, alebo pre určité operácie s tovarom. Vrátenie cla možno obmedziť na určité kategórie dovozného cla a poplatkov alebo na prípady, kedy bol tovar predmetom spracovania, výroby, alebo opravy, alebo iných povolených operácií. Vrátenie cla vo vzťahu k tovaru spotrebovanému pri výrobe vyvezeného tovaru sa zvyčajne nevzťahuje na jednoduché pomôcky použité pri výrobe, ako sú napríklad mazadlá, ale môže sa uplatňovať na odpad alebo zvyšky, ktoré vznikli pri výrobe.Poznámka 2Vrátenie cla v rámci systému vrátenia sa neuplatní v prípadoch, kedy dovozné clo a poplatky boli alebo budú vrátené na základe iných ustanovení.3. Odporúčaná praxSystém vrátenia by sa mal uplatňovať aj v prípadoch, ak bol namiesto tovaru alebo materiálu, pri ktorom vzniklo dovozné clo a poplatky, použitý pri spracovaní alebo výrobe vyvážaného tovaru náhradný tovar alebo materiál.PODMIENKY, KTORÉ MUSIA BYŤ SPLNENÉ4. NormaZúčastnené strany vedú záznamy alebo skladovú evidenciu umožňujúcu overiť oprávnenosť nároku na vrátenie cla.5. NormaAk je v čase dovozu tovaru do voľného obehu známe alebo sa predpokladá, že sa bude žiadať vrátenie cla, možno požiadať deklaranta, aby oznámil svoj úmysel, s cieľom zjednodušiť neskoršie vrátenie cla; vrátenie cla by však nemalo byť odmietnuté, len z dôvodu, že takéto vyhlásenie nebolo urobené, a taktiež by sa nemal požadovať vývoz len z dôvodu takéhoto vyhlásenia.PoznámkaColné orgány môžu požadovať, aby bol tovar, na ktorý sa bude žiadať vrátenie cla, oddelený od ostatného tovaru alebo bol spracovaný alebo vyrobený pod colným dohľadom.ZOTRVANIE TOVARU NA COLNOM ÚZEMÍ6. NormaAk je určená lehota na vývoz tovaru, po uplynutí ktorej nemožno žiadať vrátenie cla, je potrebné pri určovaní tejto lehoty náležito prihliadať na povahu spracovania alebo výroby, ktorému môže tovar podliehať, ako aj na obchodné a iné faktory.7. Odporúčaná praxAk je určená lehota na vývoz tovaru, mala by byť na žiadosť predĺžená, ak colné orgány považujú dôvody za oprávnené.VÝVOZNÉ COLNÉ VYHLÁSENIE A ŽIADOSŤ O VRÁTENIE CLA8. NormaVývozné colné vyhlásenia pri systéme vrátenia sa podáva spolu so sprievodnými dokladmi na príslušnom colnom úrade.9. Odporúčaná praxNa žiadosť vývozcu a z dôvodov považovaných colnými orgánmi za oprávnené, by colné orgány mali povoliť, ak je to možné, aby bola kontrola tovaru určeného na vývoz vykonaná v súkromných priestoroch, pričom náklady, ktoré vzniknú v dôsledku kontroly, by mal znášať vývozca.Colné orgány samotné môžu požiadať o predloženie tovaru určeného na vývoz na kontrolu v súkromných priestoroch.10. Odporúčaná praxAk sa kontrola vývozu tovaru v systéme vrátenia vykonáva prostredníctvom záznamov vývozcu, predloženie tovaru na kontrolu sa pri vývoze obvykle nepožaduje.11. NormaŽiadosť o vrátenia cla obsahuje (alebo sú uvedené v sprievodných dokladoch) také dôkazy, ktoré sa požadujú na preukázanie toho, že podmienky na vrátenie cla boli splnené.PoznámkaColné orgány môžu požadovať na účely vrátenia cla nasledovné údaje:a) žiadateľ;b) pôvodné prepustenie tovaru do voľného obehu na domácom trhu (napríklad číslo a dátum colného vyhlásenia na prepustenie do voľného obehu na domácom trhu);c) zaplatené dovozné clo a poplatky,d) povaha alebo sadzobné zaradenie a množstvo tovaru;e) použitie, spracovanie alebo výroba, ktorému/ktorej bol tovar podrobený;f) podrobnosti týkajúce sa vývozu.12. Odporúčaná praxAk je určená lehota, po uplynutí ktorej nebude žiadosť na vrátenie cla prijatá, malo by byť prijaté ustanovenie na jej predĺženie z obchodných dôvodov alebo iných dôvodov, ktoré považujú colné orgány za oprávnené.VRÁTENIE CLA13. NormaVrátenie cla sa vykoná bezodkladne, hneď po preverení žiadosti.14. Odporúčaná praxVrátenie cla by sa malo vykonať aj po umiestnení tovaru do colného skladu, za podmienky, že bude následne vyvezený.15. Odporúčaná praxColné orgány by mali, na požiadanie, pravidelne vykonávať vrátenie cla z tovaru vyvezeného počas určeného obdobia.INFORMÁCIE TÝKAJÚCE SA VRÁTENIA CLA16. NormaColné orgány zabezpečia, že všetky dôležité informácie týkajúce sa systému vrátenia budú bežne dostupné všetkým dotknutým osobám.--------------------------------------------------